Бюджет IэнатIэм лэжьапщIэм щыхагъахъуэ
2013 гъэм и япэ мазиплIым КъБР-м ику иту щат лэжьапщIэр 16950-м нэсащ. Нэгъабэ и апхуэдэ зэманым елъытауэ ар процент 13,6-кIэ нэхъыбэщ. ЩэхуакIуэ уасэхэм зэрыхэхъуар къэплъытэмэ, цIыхухэм къаIэрыхьэ ахъшэм иджы проценти 3,9-кIэ нэхъыбэ къыщIокI.
КъБР-м Экономикэ зыужьыныгъэмкIэ и министерствэм социальнэ IэнатIэмкIэ и къудамэм и унафэщI Индрокъуэ Маргаритэ къызэрыджиIамкIэ, нэхъ псынщIэу лэжьапщIэр бюджетым и IэнатIэм щыхэхъуащ: егъэджэныгъэм ар процент 30,7-кIэ нэхъыбэ щыхъуащ икIи сом 14435-м щынэсащ. ЕгъэджакIуэхэм къалэжьыр иджы ику иту республикэм щат улахуэм щIегъу (сом 19500-рэ).
Узыншагъэр хъумэным и лэжьакIуэхэм я улахуэри процент 28-кIэ хэхъуащ икIи а лъэхъэнэм ику иту сом 12241-м (республикэм щат курыт лэжьапщIэм и процент 72-м) нэсащ. Нэхъ зэпкърыхауэ жыпIэмэ, дохутырхэм процент 33,3-кIэ, курыт медицинэ лэжьакIуэхэм процент 27,8-кIэ, медицинэ лэжьакIуэ нэхъыщIэхэм процент 29,4-кIэ нэхъыбэ къаIэрыхьэ хъуащ.
А псори щыхьэт тохъуэ «Социальнэ политикэр пхыгъэкIынымкIэ лэжьыпхъэхэм я IуэхукIэ» Урысей Федерацэм и Президентым къыдигъэкIауэ щыта Указыр ди республикэм ехъулIэныгъэкIэ зэрыщагъэзащIэм.
Къэрэшей Элеонорэ.
